  Анжелика Тихонова Анжелика Тихонова корреспондент 0+ Ижкарын Киужъёсъя йӧскалык центрын Пичи Пурга ёросысь Вуж Мӧнья гуртысь кибашлылэн Юлия Фоминалэн ужъёсыныз «Мынам кыэм (куэм) сюресэ» адӟытонэз усьтӥзы. Ужрадэ ачиз кибашлы но лыктӥз. Соин тодматскыны ивортодэтъя «Удмуртия» агентстволэн корреспондентэз вуылӥз. Фото: Анжелика Тихонова Юлия Трофимовна Фомина Вуж Мӧнья вӧзысь ик Итэшпочинка гуртын вордӥськиз. Куиськыны 15-16 аресказ мемейёсыз вӧзын дышетскиз. Бусые кошко ке, одно ик станоксы сьӧры пуксе вал ини, шуэ. « Вить нылъёс ке вал ми, вить муртлы ик ковер пунӥськемын вал. Сэре отчы пукси мон но, «легезьпулэсь вайзэ» мукет кариськем. Ма таре чебер ӧвӧл со. Кесясько ни. Та сураськемзэ аслым каро ни шуи но, собере вузай, кошкиз » Юлия Фомина, кибашлы Али Юляпайлы, кызьы солы яратыса но гажаса мӧнняос вазисько, 83 арес ини. Станок сьӧры уг пуксьылы ни, шуэ. Нош пиналгес вакытаз трос гинэ куиськиз, оглом 70 ар пала тыршиз. Ваньзэ колхозын ужез бере гинэ куылӥз. Ужъёсыз Россиын сяна, кунгож сьӧрын но вӧлмизы. Туннэ соос Венгриын но, Белоруссиын но, Германиын но, США-ын но вань. Нош эшшо Таджикистанын луыны кулэ: Ленинабадысь музейын но Душанбеын. « Марлы ӧй гожъя, шуисько, кинлы-кинлы вузай. Ёросысь лыкто кивалтӥсьёс: Юляпай, коверед вань-а, вай вуза. Нош лыкто: соид вань-а, вуза, кузьым кулэ » Юлия Фомина, кибашлы Тунсыко учырез но тодаз вайиз Юлия Трофимовна. 1980-тӥ аръёсы Душанбеысь кышномуртэн гожъяськизы, но бӧрысь, Таджикистанын ӟучъёсты ултӥян вакытэ, герӟетсэс ыштӥзы. Юляпай «Жди меня» передачае но сое утчаса гожъяй, пе, но ӧз сюры ни. « Душанбеысь кышномурт сирота, пе, мон, нокинэ но, пе, ӧвӧл Душанбеын. Куинь-ньыль ар ми соин лэзьяським. Со мыным халат но лэзиз, сакыр но. Собере мон губиды вань-а, кеньырды вань-а шуыса юаса лэзи но, рис кеньырмы сяна, пе, номырмы но ӧвӧл. Нош губидэ верамысьтыд ик, дыльдые, пе, вия. Собере мон одӥг пияла банкаен сылалтэм губи лэзи ке солы, ӧсмес ӵогаса, пе, сиим, нокин медаз пыры шуыса » Юлия Фомина, кибашлы 1995-1998 аръёсы, пенсие потыса, Юлия Трофимовна гуртысьтызы ик Кибашлыослэн юртазы но ужаса вуттӥз. Отысь усточиослы тодон-валанзэ сётӥз. Кыкез дышетскисьёсыз, Любовь Имполитова но Елена Анисимова, «Мынам кыэм сюресэ» адӟытонэз усьтонэ но вуылӥзы. Елена Анисимова 27 ар ӵоже киужен выре ини. Нырысь горизонтальной станокез воксё уг вала вылэм, Юляпай вӧзын тодматскиз, шуэ. « Кибашлыослэн юртазы ужаса ни, Юляпай вӧзын, кыштыр-кыштыр дышетски куиськыны вашкала удмурт станокен. Ваньзэ Юляпай сётӥз ини быгатонлыксэ, тодонлыксэ. Мар ке ке, юаськом Юляпайлэсь, кулэзэ но, кулэтэмзэ но ваче вераськыса шедьтӥськом вал ини. Ковере но, айшетэ но, сӧзулэ но Юляпайлэсь пужыоссэ кутылӥськом » Елена Анисимова, кибашлы Юлия Трофимовна сярысь ӟеч кылъёссэ Вуж Мӧньялась Кибашлыослэн юртэнызы азьвыл кивалтӥсь, али Киужъёсъя йӧскалык центрысь Киужъёсты азинтонъя но вӧлмытонъя ёзэтэн кивалтӥсь Марина Орлова вераз. « Юляпай одӥгез «народный мастер» шуомы ӟуч кылын. Со ачиз дышетскиз анаез вӧзын пичи дырысеныз, соин ик, дыр, со дуно, малы ке шуоно калыкысь потэм кибашлы – со котьку но луэ дуно. <…> Мон понна со уката но дуно, малы ке шуоно милям Вуж Мӧнья Киужъёсъя юртамы со анаймы вал шуи ке, мон малпасько, уг янгыша. Со котьку лыктоз, котьку ӟеч кылзэ вералоз, котьку мар ке дэмлалоз. Киужъёсъя юртысь кибашлыосмы сое кылзылӥзы, соя туж эсэпезъя ужаны быгатӥзы » Марина Орлова, Киужъёсъя йӧскалык центрысь ёзэтэн кивалтӥсь Марина Орловалэн кылъёсызъя, али ужась кибашлыос вашкала сямъёсыз туж чакласа ужало, со сяна, асьсэлэсь мар ке выльзэ, тунсыкозэ но пыртыны тыршо. « Улон азьланьтӥське, соин ик уж рад но азьланьтӥське, куре выль кыӵе ке но куронъёс пыртыны. Но, кызьы шуэ Юляпай, та киуж уз быры Удмурт Элькунамы » Марина Орлова, Киужъёсъя йӧскалык центрысь ёзэтэн кивалтӥсь Кибашлыен тодматскон ужрад туж шуныт ортчиз. Сое ӟечкыланы Вуж Мӧнья гуртысь культура юртын ужасьёс но вуылӥзы. Соос люкаськем калыкез кырӟанъёсынызы шулдытӥзы. Пусйизы, Юлия Трофимовна али но туж етӥз кышномурт шуыса. Станок сьӧры уг пуксьылы ни ке но, гуртысь лыдӟетъюртысь пукон коркае, клубысь ансамбле пыриське, кырӟа но, эктэ но. Огъя вераса, котькытчы вутске. Юлия Фоминалэн «Мынам кыэм сюресэ» адӟытонэз 27-тӥ куартолэзёзь ужалоз. Пусъём, Киужъёсъя йӧскалык центрын калыкысь потэм кибашлыослэсь адӟытонъёссэс Россиысь калыкъёслэн лулчеберет кылёсбурзылэн арез улсын радъяло. Тодэ вайытом, азьвыл калыклы Мария Чибышевалэн ужъёсыныз но Кватчиысь кибашлыослэн ужъёсынызы адӟытонъёс радъязы вал ини. Тегъёс: Лулчеберет Удмуртия ПичиПурга кибашлыос киуж  